Priekšlikums PADOMES DIREKTĪVA, ar ko pielāgo Eiropas Parlamenta un Padomes Direktīvu 2013/34/ES saistībā ar Horvātijas pievienošanos /* COM/2014/0391 final - 2014/0198 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Šis priekšlikums Padomes Direktīvai, ar ko pielāgo Direktīvu 2013/34/ES ir vajadzīgs saistībā ar Horvātijas Republikas pievienošanos Eiropas Savienībai. Līgumu par Horvātijas Republikas pievienošanos Eiropas Savienībai[1] (turpmāk “Pievienošanās līgums”) visas Eiropas Savienības dalībvalstis un Horvātijas Republika parakstīja Briselē 2011. gada 9. decembrī. Pievienošanās līguma 3. panta 3. punktā paredzēts, ka tas stājas spēkā 2013. gada 1. jūlijā, ja pirms minētās dienas ir deponēti visi ratifikācijas instrumenti. Pievienošanās līguma 3. panta 4. punkts paredz, ka Savienības iestādes var pirms pievienošanās pieņemt pasākumus, kas, cita starpā, ir minēti Akta par Horvātijas Republikas pievienošanās nosacījumiem 50. pantā[2] (turpmāk “Pievienošanās akts”). Šie pasākumi stājas spēkā, vienīgi stājoties spēkā Pievienošanās līgumam, un to spēkā stāšanas diena ir Pievienošanās līguma spēkā stāšanās diena. Pievienošanās akta 50. pantā noteikts — ja pirms pievienošanās pieņemtajos iestāžu aktos ir vajadzīgi pielāgojumi sakarā ar pievienošanos un ja vajadzīgie pielāgojumi nav paredzēti minētajā Pievienošanās aktā vai tā pielikumos, Padome vai Komisija (ja sākotnējo aktu pieņēmusi Komisija) pieņem vajadzīgos tiesību aktus. Direktīvu 2013/34/ES pieņēma 2013. gada 26. jūnijā un 2013. gada 29. jūnijā to publicēja Eiropas Savienības Oficiālajā Vēstnesī. Tajā nav ietvertas vajadzīgās atsauces uz Horvātijā reģistrētiem uzņēmumiem, kuriem vajadzētu būt direktīvas tvērumā. Padomes 2013. gada 13. maija Direktīva 2013/24/ES, ar ko pielāgo dažas direktīvas uzņēmējdarbības tiesību jomā saistībā ar Horvātijas Republikas pievienošanos, pielāgoja Direktīvu 78/660/EEK un 83/349/EEK, lai iekļautu šo direktīvu tvērumā attiecīgu Horvātijas sabiedrību ar ierobežotu atbildību sarakstu. Tomēr ar Direktīvas 2013/34/ES stāšanos spēkā 2013. gada jūlijā šīs direktīvas tika atceltas. Tāpēc šī Savienības tiesību attīstība ir jāņem vērā un attiecīgi jāpielāgo Direktīva 2013/34/ES. Šajā priekšlikumā Padomes direktīvai ir ietverti tie tehniskie pielāgojumi Direktīvai 2013/34/ES, kas vajadzīgi saistībā ar Horvātijas Republikas pievienošanos. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Tā kā šis priekšlikums ir tīri tehnisks un neietver Direktīvas 2013/34/ES jebkādas būtiskas izmaiņas, tad apspriešanās ar ieinteresētajām personām vai ietekmes novērtējumi nav nepieciešami. 3. PRIEKŠLIKUMA JURIDISKIE ASPEKTI Priekšlikuma juridiskais pamats ir Akta par Horvātijas Republikas pievienošanās nosacījumiem 50. pants. Subsidiaritātes un proporcionalitātes principi tiek pilnībā ievēroti. Savienības darbība ir nepieciešama saskaņā ar subsidiaritātes principu (LES 5. panta 3. punkts), jo tas attiecas uz tādu tiesību aktu tehniskiem pielāgojumiem, kurus pieņēmusi Savienība. Priekšlikumā ir ievērots proporcionalitātes princips (LES līguma 5. panta 4. punkts), jo tas nepārsniedz to, kas ir vajadzīgs izvirzīto mērķu sasniegšanai. 4. IETEKME UZ BUDŽETU Priekšlikums neietekmē Savienības budžetu. 2014/0198 (NLE) Priekšlikums PADOMES DIREKTĪVA, ar ko pielāgo Eiropas Parlamenta un Padomes Direktīvu 2013/34/ES saistībā ar Horvātijas pievienošanos (Dokuments attiecas uz EEZ) EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Aktu par Horvātijas pievienošanos un jo īpaši tā 50. pantu, ņemot vērā Eiropas Komisijas priekšlikumu, tā kā: (1) Saskaņā ar Horvātijas Pievienošanās akta 50. pantu, ja pirms pievienošanās pieņemtajos iestāžu aktos ir vajadzīgi pielāgojumi sakarā ar pievienošanos un ja vajadzīgie pielāgojumi nav paredzēti minētajā Pievienošanās aktā vai tā pielikumos, Padome pēc Komisijas priekšlikuma ar kvalificētu balsu vairākumu pieņem šim nolūkam vajadzīgos aktus, ja sākotnējo aktu nav pieņēmusi Komisija. (2) Direktīvas 2013/34/ES I un II pielikumā jāiekļauj attiecīgo Horvātijas uzņēmumu veidi, lai nodrošinātu, ka minētajā direktīvā paredzēto koordinācijas pasākumu attiecīgajā tvērumā iekļauta Horvātija. Grozījumiem vajadzētu attiekties tikai uz tehniskajiem pielāgojumiem, kas vajadzīgi saistībā ar Horvātijas pievienošanos. (3) Tādēļ Direktīva 2013/34/ES ([3]) būtu attiecīgi jāgroza, IR PIEŅĒMUSI ŠO DIREKTĪVU. 1. pants Direktīvu 2013/34/ES groza, kā noteikts šīs direktīvas pielikumā. 2. pants 1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 2015. gada 20. jūlijam. Dalībvalstis par to nekavējoties informē Komisiju. Dalībvalstis var noteikt, ka 1. punktā minētos noteikumus pirmoreiz piemēro finanšu pārskatiem par finanšu gadiem, kuri sākas 2016. gada 1. janvārī vai 2016. kalendārā gada laikā. Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka kārtību, kā izdarāma šāda atsauce. 2. Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva. 3. pants Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. 4. pants Šī direktīva ir adresēta dalībvalstīm. Briselē, Padomes vārdā — priekšsēdētājs [1] OV L 112, 24.4.2012., 10. lpp. [2] OV L 112, 24.4.2012., 21. lpp. [3] Eiropas Parlamenta un Padomes 2013. gada 26. jūnija Direktīva 2013/34/ES par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes Direktīvu 2006/43/EK un atceļ Padomes Direktīvas 78/660/EEK un 83/349/EEK, (OV L 182, 29.6.2013., 19. lpp.). PIELIKUMS priekšlikumam PADOMES DIREKTĪVA, ar ko pielāgo Eiropas Parlamenta un Padomes Direktīvu 2013/34/ES saistībā ar Horvātijas pievienošanos Direktīvu 2013/34/ES groza šādi: 1. I pielikumā aiz ieraksta, kas attiecas uz Franciju, iekļauj šādu tekstu: “– Horvātija: dioničko društvo, društvo s ograničenom odgovornošću;”. 2. II pielikumā aiz ieraksta, kas attiecas uz Franciju, iekļauj šādu tekstu: “– Horvātija: javno trgovačko društvo, komanditno društvo, gospodarsko interesno udruženje;”.